Raġel ta’ 57 sena mill-Belt inżamm arrestat wara li kien akkużat b’serqiet minn stabbilimenti u negozji fil-Belt Valletta. Huwa tressaq il-Qorti akkużat li bejn il-25 ta’ Ottubru, 2019 u l-31 ta’ Marzu, 2020, wettaq diversi serqiet minn stabbilimenti u negozji ġewwa l-Belt Valletta. Huwa ġie akkużat ukoll li renda ruħhu reċediv u li kiser il-provediment tal-libertà kundizzjonata li ġiet mogħtija lilu. Quddiem il-Maġistrat tal-Għassa Dr V. Axiaq, huwa ma ammettiex l-akkużi miġjuba fil-konfront tiegħu u ma ngħatax il-libertà u baqa’ jinżamm taħt arrest fil-Faċilità Korrettiva ta’ Kordin.